text: Детска градина във Велико Търново ще приема деца на медици въпреки случай на Covid-19 - НОВИНИ
  НОВИНИ Детска градина във Велико Търново ще приема деца на медици въпреки случай...
  Установеният случай на коронавирусна инфекция при възпитател в детската градина "Райна Княгиня" във Велико Търново няма да попречи от понеделник тя да приеме децата на медиците и останалите служители, които са на първа линия в борбата с Covid-19, увериха от Общината. Детската градина е дезинфекцирана, взети са всички противоепидемични мерки и има готовност да приеме 101-о деца на хората, работещи на първа линия. За понеделник са записани 27 деца, заяви за БНР Пенка Игнатова, директор на общинската образователна дирекция във Велико Търново: "Създали сме организация, ще работим със завишен брой персонал. Групата ще работи с три учителки, а не с две, помощник-възпитател, медицинските лица". В детска градина "Райна Княгиня" е отделена една група за ученици от първи до четвърти клас на медици, полицаи, фармацевти и социални работници, посочи Пенка Игнатова: "За понеделник имаме записани 7 такива деца, да има къде да учат. Ще има учителки, които ще ги обгрижват, ще им помогнат за устройствата". За хората на първа линия ще работи и детска ясла "Пролет" във Велико Търново.